Suarez vurderer rettslige tiltak for å bli solgt
Det er ingen hemmelighet at den uruguayske spissen ønsker seg vekk fra Anfield-klubben. Nå vurderer han å legge inn et formelt overgangsønske eller i verste fall å gå til rettslige skritt for å tvinge frem et salg. Det melder BBC. Arsenal skal ha kommet med flere bud på Suarez, det siste på 40 millioner og ett pund (rundt 380 millioner kroner) - for å utløse en klausul i kontrakten, som gir dem rett til å forhandle med klubben. Men Liverpool har vært fast bestemt på at de ikke ønsker å selge stjernespilleren sin. - Vi ønsker å signere Suarez om det er mulig, men vi respektere hva Liverpool ønsker. Jeg vil ikke snakke om Suarez, fordi det er en sak mellom Liverpool og Arsenal, sier Arsenal-manager Arsene Wenger (63) i følge BBC.- Jeg har stor tro på at du må holde så mye som mulig konfidensielt, noe som er vanskelig i den moderne verden, fortsetter han. Suarez skal ha fortalt Liverpools manager Brendan Rodgers at han ønsker seg til en klubb som spiller Champions League og føler seg sviktet fordi klubben ikke ønsker å oppfylle hans ønsker. Kilder nær spilleren BBC har snakket med, sier han vurderer å ta saken til retten. Noe han også gjorde da nederlandske Groningen ikke ville selge ham til Ajax i 2007. Han vant ikke saken, men Ajax kom tilbake med et høyere bud og fikk spissen. - Vent til de store vil ha deg Liverpools kaptein Steven Gerrard har bønnfalt Suarez om å bli i klubben. Han mener også at Suarez kan gå til en «bedre» klubb enn Arsenal om han venter og kom med følgende melding til lagkameraten: - Gå videre hvis du vil, en gang i fremtiden, men en spiller av hans kaliber bør vente til de store kommer til ham. Han fortjener å spille for et av de beste lagene i verden, Barcelona eller Real Madrid. De kommer til å ville ha ham igjen sier Gerrard til den engelske avisen The Guardian. - Jeg håper, partisk sett, at han gir oss et år til og viser oss formen han gjorde forrige sesong. Kanskje det er på tide for ham å reise neste år eller året etter, men jeg tror ikke det er riktig nå, mener Liverpool-veteranen.
Luis Suarez (26) skal være så innstilt på å forlate Liverpool, at han vurderer å gå til retten for å tvinge gjennom en overgang.